L 174/40
LV
Eiropas Savienības Oficiālais Vēstnesis
7.7.2023.
5.2.
Taksonomija kā pārejas rīks
Tā kā taksonomijā ir definētas vidiski ilgtspējīgas saimnieciskās darbības, nevis uzņēmumi, tā ļauj uzņēmumiem pārkārtoties, pakāpeniski palielinot savu vidiski ilgtspējīgo darbību īpatsvaru.
5. attēlā ir parādīts, kā uzņēmums var pakāpeniski pārkārtot savas darbības, šajā gadījumā – darbības rūpnīcās –, un investēt to modernizācijā, lai nākotnē palielinātu zaļo darbību īpatsvaru.
Konkrētām darbībām paredzēti pārejas plāni var būt uzņēmuma līmeņa pārejas stratēģijas galvenā daļa.
5.3.
ES taksonomijas izmantošanas iespējas pārejas finansējuma vajadzību noteikšanai
Uzņēmumi var izmantot taksonomiju, lai noteiktu savas pārejas finansējuma vajadzības darbību līmenī.
Taksonomijā nav noteikts termiņš, kādā uzņēmumam būtu savas darbības jāsalāgo ar kādu tās kritēriju.
Tā vietā taksonomija ļauj tirgus dalībniekiem elastīgi izmantot savu zinātniski pamatoto pārejas ceļu grafikus.
Uzņēmumi, nosakot savus klimatiskos un vidiskos mērķrādītājus, var atsaukties uz taksonomijas kritērijiem, un, ja šie mērķrādītāji ir salāgoti ar pārkārtošanos un ja to sasniegšana ir ticama, tie var piesaistīt pārejas finansējumu to īstenošanai.
6. attēlā ir parādīts, kā taksonomiju var izmantot šim nolūkam, un ir sniegti risinājumu varianti, ko var apsvērt konkrētajā secībā, vispirms ņemot vērā vērienīgāko risinājumu īstenojamību.